b'\n_START_ARTICLE_\nJaguars Spirit Athletes\n_START_PARAGRAPH_\nJaguars Spirit Athletes (JSA) on jyv\xc3\xa4skyl\xc3\xa4l\xc3\xa4inen kilpacheerleadingiin ja cheertanssiin erikoistunut seura. Cheerleadingilla on pitk\xc3\xa4 historia Jyv\xc3\xa4skyl\xc3\xa4ss\xc3\xa4, sill\xc3\xa4 lajin ensimm\xc3\xa4iset harrastajat tulivat jo vuonna 1986 amerikkalaisen jalkapallon seura Jyv\xc3\xa4skyl\xc3\xa4 Rangersin alle. Rangersien tilalle perustettiin Jyv\xc3\xa4skyl\xc3\xa4n Seudun Jaguaarit vuonna 1995, josta cheerleaderit ja naisten amerikkalainen jalkapallo perustivat vuonna 2005 oman seuran, Jyv\xc3\xa4skyl\xc3\xa4 Jaguarsin. Vuonna 2012 cheerleaderit perustivat oman seuran, Jaguars Spirit Athletes ry.:n. _NEWLINE_Vuonna 2019 JSA:lla on l\xc3\xa4hes 650 j\xc3\xa4sent\xc3\xa4, joista suurin osa on urheilijoita. JSA on siis j\xc3\xa4senm\xc3\xa4\xc3\xa4r\xc3\xa4lt\xc3\xa4\xc3\xa4n suuri cheerleadingseura. Seurassa on yksitoista cheeleading kilpajoukkuetta ja kymmenen harrastejoukkuetta sek\xc3\xa4 kaksi cheertanssin kilpajoukkuetta ja yksi harrastejoukkue. Nuorimmat harrastajat ovat nelivuotiaita ja vanhimmat viisikymppisi\xc3\xa4. JSA:n edustusjoukkueet ovat saavuttaneet edustuspaikkoja niin kansallisiin kuin kansainv\xc3\xa4lisiinkin kilpailuihin. Seuran joukkueiden nimet noudattavat avaruusteemaa, ja my\xc3\xb6s seuran v\xc3\xa4rit ovat musta, hopea ja valkoinen._NEWLINE_Yhdistyksell\xc3\xa4 on kokop\xc3\xa4iv\xc3\xa4inen toiminnanjohtaja sek\xc3\xa4 valmennusp\xc3\xa4\xc3\xa4llikk\xc3\xb6. Toimintaa johtaa yhdistyksen j\xc3\xa4senten s\xc3\xa4\xc3\xa4nt\xc3\xb6m\xc3\xa4\xc3\xa4r\xc3\xa4isess\xc3\xa4 syyskokouksessa valitsema hallitus. Seuran arvoihin kuuluu avoimuus, tasavertaisuus, turvallisuus, yksil\xc3\xb6llisyys ja vastuullisuus. Vuonna 2018 JSA palkittiin  Olympiakomitean vuoden T\xc3\xa4htiseurana.'